РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/446-14

18. децембар 2014. године

Б е о г р а д

З А П И С Н И К

18. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 18. ДЕЦЕМБРА 2014. ГОДИНЕ

 Седница је почела у 11,00 часова.

 Седницом је председавала Весна Марјановић, председница Одбора.

 Седници су присуствовали чланови Одбора: Ненад Милосављевић, Срђан Драгојевић, Александра Јерков и Бранка Каравидић.

 Седници нису присуствовали чланови Одбора: Мирјана Андрић, Владимир Ђукановић, Александар Југовић, Саша Мирковић, Љиљана Несторовић, Сања Николић, Мира Петровић, Милан Стевановић, Душица Стојковић, Небојша Татомир, Милена Турк и Милорад Цветановић, нити њихови заменици.

 Седници су присуствовали: Владан Вукосављевић, градски секретар за културу, Гордана Предић, заменик градског секретара за културу, Душко Пуђа, помоћник директора Агенције за приватизацију и Миодраг Марковић, руководилац пројекта сектора за контролу извршења уговора Агенције за приватизацију.

 **Одбор је због недостатка кворума одржао седницу у складу са чл. 72. став 5. Пословника Народне скупштине. На седници се дискутовало и расправљало у циљу обавештавања Одбора о питањима из његовог делокруга, по предложеним тачкама дневног реда из Сазива:**

1. Информација Министарства културе и информисања у вези са припремама Предлога закона о изменама и допунама Закона о култури;
2. Информисање Одбора за културу и информисање о тренутној ситуацији у вези са биоскопом “Звезда”;

 3. Разно.

 У дискусији су учествовали Весна Марјановић, Срђан Драгојевић, Ненад Милосављевић, Душко Пуђа и Владан Вукосављевић.

 Весна Марјановић, председница Одбора, је у уводној речи, на почетку седнице, констатовала да ће Одбор радити без кворума и обавестила чланове Одбора да су сви присутни гости позвани због 2. тачке предложеног дневног реда. Подсетила је све присутне на дискусију о актуелној ситуацији у биоскопу “Звезда”, која се водила на једној од претходних седница, као и активностима филмских аутора и глумаца у вези са овим биоскопом. Весна Марјановић је информисала све присутне, да је Владан Вукосављевић, градски секретар за културу, лично био присутан у биоскопу “Звезда”, када су били актуелни протести младих уметника. Замолила је Душка Пуђу, помоћника директора Агенције за приватизацију, да упозна чланове Одбора са законским оквирима и процедурама везаним за приватизацију биоскопа “Звезда”.

 Душко Пуђа помоћник директора Агенције за приватизацију, обавестио је присутне, да је Агенција за приватизацију спровела поступак приватизације предузећа “Београд филм”, у чијем саставу се налазио и биоскоп “Звезда”, као део имовине тог предузећа. Он је истакао да никаквих специфичности у овој приватизацији није било, као и то, да је ова приватизација извршена у складу са прописима и процедурама која важе за сва друштвена предузећа са 100% друштвеним капиталом. На аукцији која је одржана било је више учесника и у јавном надметању постигнута је купопродајна цена у износу од 730.000.000 динара. Агенција за приватизацију је у складу са својим законским и уговорним овлашћењима спроводила контролу уговорних обавеза. Две године након обављене аукције, 22.02.2009. године престале су законске уговорне надлежности Агенције за приватизацију. У вези са актуелним дешавањима Агенција за приватизацију је одржала састанак са представницима Привредне коморе и дала им све потребне информације у вези са законским могућностима превазилажења насталих проблема. Он је за крај истакао, да Агенција за приватизацију нема никаквих правних основа да поступа у овом случају, пет година након истека њене надлежности.

 Владан Вукосављевић, градски секретар за културу, је обавестио чланове Одбора о својој посети уметницима у биоскопу “Звезда”. Истакао је да је својом посетом хтео да пружи уметницима личну подршку, а да градски секретаријат није улазио у проблематику приватизације предузећа “Београд филм”. Такође, нагласио је, да је Град Београд због својих потеза у прошлости дошао у ситуацију да данас ниједан биоскоп у центру града не ради. Као једну од могућих разлога оваквог стања у култури, навео је начин продаје предузећа “Београд филм”. Градски секретаријат сматра да је тренутна ситуација лоша и неповољна за културу града Београда и да није добро што је Београд остао без биоскопа, где би се приказивали уметнички филмови. Он је напоменуо да је градски секретаријат спреман да пружи подршку у превазилажењу проблема и да ће предложити разговоре са власником предузећа “Београд филм”, како би се овај проблем решио.

 Весна Марјановић, председница Одбора, констатовала је, да је настала ситуација комплексна и да у овом случају све заинтересоване обавезују постојећи закони и да у складу са њима треба поступати. Истакла је да је потребно да Град Београд и Одбор за културу и информисање у сарадњи са Министарством културе и информисања, одрже заједничку расправу о тренутној ситуацији у вези са београдским биоскопима и на који начин Београд може да добије барем један биоскоп (нпр. биоскоп „Звезда“). Председница Одбора је напоменула да је неопходно да се направи буџетски план и да се прецизно установи начин финансирања једног таквог биоскопа.

 Срђан Драгојевић, члан Одбора, се на почетку свог излагања захвалио Одбору на једногласној подршци младима „који су стали у одбрану“ биоскопа „Звезда“, коју је Одбор пружио на једној од претходних седница. Подсетио је све присутне, да је пре годину дана поставио посланичко питање Министарству културе и информисања у вези са приватизацијом предузећа “Београд филм” и да је добио одговор да Министарство није надлежно за тај случај. Изразио је задовољство деловањем младих и навео да ће се значај ове акције тек у будућности осетити. Срђан Драгојевић је напоменуо да је он и пре спровођења приватизације предузећа “Београд филм” замолио челнике Града Београда да се из приватизације изузму поједини биоскопи, јер сматра да су неки од тих биоскопа објекти од изузетног културног значаја. Информисао је све присутне, да се господин Ђивановић, власник Београд филма, обратио њему лично и да му је том приликом понудио продају преосталих 6000 квадраних метара за цену од 3.000.000 €. Срђан Драгојевић је истакао, да је Групација за кинематографију, чији је и он члан, обавила више састанака са Агенцијом за приватизацију на ову тему. Нагласио је да су извештаји које је господин Ђивановић достављао Агенцији за приватизацију нетачни и да ће се он потрудити да то и докаже. У међувремену одржан је састанак са Жељком Сертићем, министром привреде, на којем је предложено формирање посебне радне групе која би испитала на који начин је одржавана делатност предузећа “Београд филм” током прве две године њиховог пословања. Позвао је чланове Одбора да делегирају једног свог члана у ову радну групу. Срђан Драгојевић је обавестио присутне, да је Групација за кинематографију обавила консултације на ову тему и са господином Весићем. Неопходно је утврдити који од четрнаест биоскопа Београд филма су слободни, а који продати. На крају свог излагања је још једном подсетио чланове Одбора на све, по његовом мишљењу, криминалне активности које су уследиле након обављене приватизације овог предузећа. Као могуће решење, Срђан Драгојевић је истакао да је неопходно утврдити који су биоскопи и данас слободни и да држава неке од тих биоскопа поврати у своје власништво. Од биоскопа „Звезда“, по његовом мишљењу, треба направити „арт хаус“, са две биоскопске сале, а од биоскопа “20. октобар”- „арт хаус“ са четири биоскопске сале. Навео је да „арт хаус“ биоскопи могу бити финансијски самоодрживи и као потврду своје тврдње навео је биоскоп „Вали“ у Ријеци који сам себе финансира.

 Весна Марјановић је констатовала да је Срђан Драгојевић говорио о две теме. Једно је преиспитивање приватизације предузећа “Београд филм”, а друго је налажење адекватног решења за насталу ситуацију у биоскопу „Звезда“. Она је нагласила да подржава проналажење решења за превазилажење овог проблема, а да Одбор тренутно због недостатка кворума не може да донесе одлуку ко ће бити представник Одбора у радној групи. Председница Одбора је истакла, да би било корисно да иницијатори радне групе пошаљу званичан допис Одбору за културу и информисање у којем би изнели потребне информације, на основу којег би се Одбор на некој од својих наредних седница одредио и евентуално изабрао из својих редова једног члана радне групе. Весна Марјановић је закључила да је данашња дискусија била јако корисна и подсетила све чланове Одбора на неке од пројеката „Eurimages“.

 Душко Пуђа је напоменуо да је Агенција за приватизацију узела активно учешће у расветљавању ове приватизације кроз доставу све потребне документације, као и давања исказа запослених који су радили на конторлли овог случаја. Он је одбацио наводе Срђана Драгојевића о криминалној приватизацији овог предузећа и потврдио да је целокупна приватизација предузећа “Београд филм” обављена у складу са законом. Душко Пуђа је за крај изјавио да у овом поступку није постојало ништа што би ово предузеће издвојило, с обзиром на његову делатност и објекте којима располаже.

 Ненад Милосављевић, члан Одбора, сматра да не треба дискутовати у смислу да ли је нека приватизација спроведена у складу са законом, односно да ли је била исправана или не, већ само државни органи треба да утврде чињенично стање. Резултат ове приватизације је очигледан, а то је, да је једна професија уништена. Ненад Милосављевић сматра да је држава дужна да предузме све како би се ова професија поново вратила на своје ноге.

 Владан Вукосављевић је напоменуо да постоје два тока данашње дискусије. Он је истакао да један ток разговора представља сумњива приватизација предузећа “Београд филм”, а да други ток представља разматрање шта градски секретаријат и Филмски центар Србије могу да учине како би поправили ситуацију. Навео је, да без обзира што је закон у потпуности испоштован, последице ове приватизације су свима видљиве. Градски секретаријат је због тога спреман да у сарадњи са Министарством културе и информисања учини све да се настала ситуација поправи.

 Весна Марјановић, председница Одбора, се након завршене дискусије по овој теми захвалила свим присутним гостима. У наставку седнице је упознала присутне посланике са обавештењем девет чланова Одбора, упућено Танјугу. Истакла је да она лично није добила ово обавештење и информисала присутне да је проверила у служби Народне скупштине да нико у стручној служби није добио наведено обавештење. Указујући на све формалне недостатке оваквог једног саопштења, Весна Марјановић је истакла да није сигурна да било ко сме у име Одбора да даје овакве изјаве, поготово што оне нису резултат дискусије и демократске полемике на самој седници Одбора за културу и информисање. Председница Одбора је одбацила наводе овог саопштења, указујући на то, да је седница сазвана у складу са пословником Народне скупштине Репулике Србије. Весна Марјановић је напоменула и то, да је Министарство културе и информисања имало сасвим довољно времена да се припреми за седницу у складу са предложеним дневним редом Одбора и да пошаље свог представника. Она је напоменула да је одлучила да закаже седницу Одбора за културу и информисање у време одржавања самита "Кина плус 16", јер су многе државне службе, попут Народне скупштине Републике Србије, нормално радиле тај дан и одбацила је наводе из саопштења, да се она противи одржавању јавног слушања о Нацрту закона о изменама и допунама Закона о култури и истакла да се она од самог почетка залагала за одржавања ове јавне расправе. Изразила је жаљење што, према њеном мишљењу, посланици по други пут бојкотују рад Одбора. Одговарајући на оптужбе из саопштења, да седнице Одбора за културу и информисање заказује без консултовања са већином чланова, изјавила је, да је заједно са колегиницом Александром Јерков, упутила допис Одбору за законодавство и уставна питања, у којем тражи информацију на основу којег дела Пословника је дужна да одржи састанак са члановима Одбора сваки пут када сазива седницу. Још једном је одбацила наводе из овог саопштења, оцењујући их као вид застрашивања опозиције. Навела је, да је једини предлог који је потекао од владајуће већине, био предлог да се одржи јавно слушање на тему: „Ауторско право и колективно остваривање ауторског и сродних права драмских, филмских и телевизијских уметника и интерпретатора“ и да је тај предлог прихватила. Весна Марјановић, председница Одбора, на крају дискусије је упознала све присутне посланике о томе да је у законску процедуру ушао и Закон о изменама и допунама Закона о буџету Републике Србије за 2014. годину, као и *Предлог закона о буџету Републике Србије за 2015. годину* и навела је да је време за одржавање седнице Одбора за културу и информисање ограничено, јер Одбор за финансије, републички буџет и контролу трошења јавних средстава заседа у понедељак 22.12.2014. године у 08.30 часова. Из тих разлога она је напоменула да ће се седница Одбора за културу и информисање одржати 22.12.2014. године пре седнице Одбора за финансије, републички буџет и контролу трошења јавних средстава.

 Срђан Драгојевић је напоменуо да је јако задовољан иницијативом Министарства културе и информисања да се одржи јавно слушање о Нацрту закона о изменама и допунама Закона о култури. По његовом мишљењу то значи да је Министарство озбиљно схватило критике дела културне јавности. Он је навео да је претходна јавна расправа на ову тему била јако неозбиљна и замолио председницу Одбора да се јавно слушање одржи што пре

.

 Весна Марјановић је на крају дискусије навела, да јавно слушање захтева једну компликованију процедуру Одбора, али да ће она на прву наредну седницу Одбора ставити предлог о организовању јавног слушања на тему Нацрту закона о изменама и допунама Закона о култури.

 Седница је завршена у 11,50 часова.

 СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Сања Пецељ Весна Марјановић